11. ฐานะการเงินและผลการดำเนินงาน

11.1 งบการเงิน

รายงานผู้สอบบัญชีรับอนุญาต

ข้าพเจ้าได้ตรวจสอบงบดุลรวม ณ วันที่ 31 ธันวาคม 2552 และ 2551 งบกำไรขาดทุนรวม
งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวมสำหรับปีสิ้นสุดวันเดียวกันของแต่ละปีของบริษัท
อาปิโก ไฮเทค จำกัด (มหาชน) และบริษัทย่อยและได้ตรวจสอบงบการเงินเฉพาะกิจการของบริษัท
อาปิโก ไฮเทค จำกัด (มหาชน) ด้วยเช่นกัน
ซึ่งผู้บริหารของกิจการเป็นผู้รับผิดชอบต่อความถูกต้องและครบถ้วนของข้อมูลในงบการเงินเหล่านี้
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
ข้าพเจ้ามิได้ตรวจสอบงบการเงินสำหรับปีสิ้นสุดวันที่ 31 ธันวาคม 2552 และ 2551
ของบริษัทย่อยตามที่กล่าวไว้ในหมายเหตุประกอบงบการเงินข้อ 10
งบการเงินของบริษัทย่อยดังกล่าวได้รวมอยู่ในงบการเงินรวมนี้โดยรวมสินทรัพย์รวม ณ วันที่ 31
ธันวาคม 2552 และ 2551 จำนวน 1,136 ล้านบาท และ 905 ล้านบาท ตามลำดับ
และรายได้รวมสำหรับปีสิ้นสุดวันเดียวกันของแต่ละปีจำนวน 2,203 ล้านบาท และ 1,641 ล้านบาท
ตามลำดับ งบการเงินของบริษัทย่อยดังกล่าวตรวจสอบโดยผู้สอบบัญชีอื่น
ซึ่งแสดงความเห็นอย่างไม่มีเงื่อนไข โดยข้าพเจ้าได้รับรายงานการตรวจสอบของผู้สอบบัญชีเหล่านั้น
และความเห็นของข้าพเจ้าในส่วนที่เกี่ยวข้องกับจำนวนเงินของรายการต่างๆของบริษัทย่อยดังกล่าว
ซึ่งรวมอยู่ในงบการเงินรวมได้ถือตามรายงานของผู้สอบบัญชีอื่นเหล่านั้น

ข้าพเจ้าได้ปฏิบัติงานตรวจสอบตามมาตรฐานการสอบบัญชีที่รับรองทั่วไป
ซึ่งกำหนดให้ข้าพเจ้าต้องวางแผนและปฏิบัติงานเพื่อให้ได้ความเชื่อมั่นอย่างมีเหตุผลว่างบการเงินแสดงข้อมูลที่ขัดต่อข้อเท็จจริงอันเป็นสาระสำคัญหรือไม่
การตรวจสอบรวมถึงการใช้วิธีการทดสอบหลักฐานประกอบรายการทั้งที่เป็นจำนวนเงินและการเปิดเผยข้อมูลในงบการเงิน
การประเมินความเหมาะสมของหลักการบัญชีที่กิจการใช้และประมาณการเกี่ยวกับรายการทางการเงินที่เป็นสาระสำคัญ
ซึ่งผู้บริหารเป็นผู้จัดทำขึ้น
ตลอดจนการประเมินถึงความเหมาะสมของการแสดงรายการที่นำเสนอในงบการเงินโดยรวม
ข้าพเจ้าเชื่อว่าการตรวจสอบดังกล่าวประกอบกับรายงานของผู้สอบบัญชีอื่นที่กล่าวถึงในวรรคแรกให้ข้อสรุปที่เป็นเกณฑ์อย่างเหมาะสมในการแสดงความเห็นของข้าพเจ้า

ข้าพเจ้าเห็นว่า จากการตรวจสอบของข้าพเจ้าและรายงานของผู้สอบบัญชีอื่น
งบการเงินข้างต้นนี้แสดงฐานะการเงิน ณ วันที่ 31 ธันวาคม 2552 และ 2551
ผลการดำเนินงานและกระแสเงินสดสำหรับปีสิ้นสุด วันเดียวกันของแต่ละปีของบริษัท อาปิโก ไฮเทค
จำกัด (มหาชน) และบริษัทย่อย และเฉพาะของบริษัท อาปิโก ไฮเทค จำกัด (มหาชน)
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

ข้าพเจ้าได้รายงานไว้เมื่อวันที่ 2 มีนาคม 2552
โดยข้าพเจ้าได้แสดงความเห็นอย่างมีเงื่อนไขต่องบการเงินรวมของบริษัท อาปิโก ไฮเทค จำกัด
(มหาชน) และบริษัทย่อยสำหรับปีสิ้นสุดวันที่ 31 ธันวาคม 2551
เนื่องจากบริษัทฯได้บันทึกเงินลงทุนและส่วนแบ่งขาดทุนจากเงินลงทุนของบริษัทร่วมแห่งหนึ่งโดยใช้งบการเงินที่จัดทำโดยฝ่ายบริหารของบริษัทร่วมดังกล่าวและไม่ได้ผ่านการตรวจสอบโดยผู้สอบบัญชีของบริษัทร่วมแห่งนั้น
อย่างไรก็ตาม ในระหว่างปีปัจจุบัน บริษัทฯได้รับงบการเงินสำหรับปีสิ้นสุดวันที่ 31 ธันวาคม 2551
ของบริษัทร่วมดังกล่าวข้างต้นที่ผ่านการตรวจสอบแล้วโดยผู้สอบบัญชีซึ่งแสดงความเห็นอย่างไม่มีเงื่อนไข
ผลต่างระหว่างงบการเงินดังกล่าวกับงบการเงินที่จัดทำขึ้นโดยฝ่ายบริหารของบริษัทร่วมไม่มีผลกระทบอย่างเป็นสาระสำคัญต่องบการเงินรวมของบริษัท
อาปิโก ไฮเทค จำกัด (มหาชน) และบริษัทย่อยสำหรับปี 2551
ความเห็นของข้าพเจ้าในปัจจุบันต่องบการเงินรวมของปี 2551
ที่แสดงเปรียบเทียบจึงแตกต่างไปจากความเห็นที่แสดงไว้เดิม

งบการเงิน

1.  งบดุล

[]

* ปรับปรุงใหม่เนื่องจากมีการปรับปรุงงบดุลของ บริษัท อาปิโก ฟอร์จจิ้ง

(1) งบกำไรขาดทุน และงบกระแสเงินสด

[]

* ปรับปรุงใหม่เนื่องจากมีการปรับปรุงงบดุลของ บริษัท อาปิโก ฟอร์จจิ้ง

(2) อัตราส่วนทางการเงิน

  []

[]

11.2 คำอธิบายและการวิเคราะห์ฐานะการเงินและผลการดำเนินงาน

ผลการดำเนินงานปี 2552

บมจ. อาปิโก ไฮเทค และ บริษัทย่อยมีการดำเนินงานหลักในธุรกิจผลิตชิ้นส่วนยานยนต์
ส่วนประกอบของรายได้หลักมาจากการประกอบธุรกิจ 6 ประเภท ได้แก่ 1. การออกแบบ ผลิต
และ ติดตั้งอุปกรณ์จับยึดสำหรับประกอบรถยนต์ 2. การออกแบบและผลิตอุปกรณ์แม่พิมพ์ 3.
การผลิตชิ้นส่วนรถยนต์ขึ้นรูป 4. การผลิตชิ้นส่วนโครงรถกระบะ 5.
การผลิตชิ้นส่วนรถยนต์แบบตีอัดขึ้นรูป และ 6. ตัวแทนจำหน่ายรถยนต์และศูนย์บริการ

ผลิตภัณฑ์ที่มีสัดส่วนสูงที่สุดต่อรายได้ของบริษัทฯในปี 2551 และ 2552
ตามงบการเงินรวมของบริษัทฯ นั้นเป็นการผลิตชิ้นส่วนโครงรถกระบะซึ่งมีอัตราส่วนร้อยละ 32.19
และร้อยละ 25.50 ของรายได้ทั้งหมดตามลำดับ
ในส่วนของผลิตภัณฑ์ที่มีสัดส่วนในรายได้รวมเป็นอันดับสองคือ
การเป็นตัวแทนจำหน่ายรถยนต์ซึ่งมียอดขายคิดเป็นร้อยละ 20.32 ของรายได้รวมในปี 2551
และร้อยละ 28.29 ของรายได้รวมในปี 2552

ยอดขายโดยรวมในปี 2552
นั้นมีการปรับตัวลดลงสอดคล้องกับปริมาณการผลิตของอุตสาหกรรมรถยนต์ที่ลดลง
ปริมาณการขายรวมทั้งหมดในภาคอุตสาหกรรมนั้นมีการปรับตัวลดลงร้อยละ 11 ในช่วงปี 2552
ถึงแม้ว่ายอดการขายของบริษัทฯในช่วงไตรมาสที่ 1 จนถึงไตรมาสที่ 3 นั้นมีการปรับตัวลดลง
แต่ในไตรมาสสุดท้ายยอดขายกลับมีการปรับตัวเพิ่มขึ้นซึ่งแสดงถึงสัญญาณของการฟื้นตัวการดำเนินธุรกิจของบริษัทฯ

การวิเคราะห์ผลกำไรขาดทุน

การวิเคราะห์รายได้

บริษัทฯ และ บริษัทย่อยมีรายได้จากการจำหน่ายสินค้าในช่วงปี 2552 เป็นจำนวนเงิน 7,365.77
ล้านบาท ซึ่งปรับตัวลดลงร้อยละ 23 จากยอดขายในปี 2551 ซึ่งมียอดขายที่ 9,512.7 ล้านบาท
อันเป็นผลมาจากสภาวะถดถอยเศรษฐกิจของโลก
ส่งผลให้อุตสาหกรรมยานยนต์ได้รับผลกระทบอย่างกว้างขวางจากการปรับตัวลดลงของปริมาณความต้องการของผู้บริโภค
ทำให้ ชิ้นส่วนยานยนต์หลายชิ้นได้รับคำสั้งซื้อน้อยลง

ในส่วนของยอดขายของการผลิตชิ้นส่วนรถยนต์ขึ้นรูปได้มีการปรับลดลงร้อยละ 22.63 จาก
6,572.34 ล้านบาทในปี 2551 เป็น 5,085.08 ล้านบาทในปี2552
ซึ่งสาเหตุหลักมาจากการลดปริมาณการสั่งซื้อในช่วงปี 2552
เนื่องจากความต้องการของผู้บริโภคซึ่งปรับตัวลดลง

ในส่วนของอุปกรณ์จับยึดสำหรับประกอบรถยนต์นั้นปริมาณความต้องการจะขึ้นอยู่กับจำนวนโครงการที่ได้รับซึ่งยอดการขายอุปกรณ์จับยึดสำหรับประกอบรถยนต์ในปี
2552 นั้นมีมูลค่า 15.90 ล้านบาทเมื่อเปรียบเทียบกับ 151.05 ล้านบาทในปี 2551
ซึ่งยอดการขายที่มากที่สุดคือการขายให้สาธารณรัฐประชาชนจีนซึ่งมีมูลค่าประมาณ 10 ล้านบาท

การออกแบบและผลิตอุปกรณ์แม่พิมพ์นั้นมีการปรับตัวลดลงของยอดจำหน่ายจาก 165.17 ล้านบาท
ในปี 2551 เป็น 145.28 ล้านบาทในปี 2552 หรือมีการปรับตัวลดลงร้อยละ 12.04 ระหว่างปี
2552 บริษัทฯขายแม่พิมพ์ให้กับบริษัท AAT ซึ่งสามารถสร้างรายได้รวมเป็นเงิน 102.46 ล้านบาท

ยอดจำหน่ายของการเป็นตัวแทนจำหน่ายรถยนต์นั้นมีการปรับตัวเพิ่มขึ้นจาก 1,932.51 ล้านบาทในปี
2551 ไปเป็น 2,083.76 ล้านบาทในปี 2552
ซึ่งการเพิ่มขึ้นของยอดจำหน่ายส่วนใหญ่มาจากการเพิ่มขึ้นของปริมาณการขายรถยนต์ในประเทศมาเลเซีย

การวิเคราะห์ต้นทุนและค่าใช้จ่าย

ต้นทุนขายและผลิตภัณฑ์

ต้นทุนขายผลิตภัณฑ์ในปี 2552 นั้นมีมูลค่า 6,756.41 ล้านบาทเปรียบเทียบเทียบกับ 8,412.21
ล้านบาทในปี 2551 ซึ่งลดลงจากการลดลงของปริมาณการขาย
ต้นทุนขายและบริการเมื่อเปรียบเทียบเป็นอัตราส่วนของยอดขายจะมีค่าเท่ากับร้อยละ 95
เพิ่มขึ้นร้อยละ 2 จากปี 2551 เนื่องจากการเพิ่มราคาของเหล็กซึ่งเป็นวัตถุดิบหลักที่ใช้ในการผลิต
และจากการรับรู้การด้อยค่าของสินค้าคงเหลือเป็นจำนวน 58 ล้านบาท ในบมจ. อาปิโก ฟอร์จจิ้ง

ค่าใช้จ่ายในการขายและการบริหาร

ค่าใช้จ่ายในการขายและการบริหารของปี 2552 นั้นมีมูลค่าเท่ากับ 522.78 ล้านบาทลดลงจาก
591.22 ล้านบาทในปี 2551หรือลดลงคิดเป็นร้อยละ 11.51
ซึ่งการลดต้นทุนนั้นน้อยกว่าการลดลงของยอดขาย ส่วนหนึ่งเป็นผลมาจาก หนี้สูญเป็นจำนวนประมาณ
20 ล้านบาท

ค่าใช้จ่ายทางการเงิน

ต้นทุนทางการเงินของบริษัทฯนั้นมีมูลค่าเท่ากับ128.50 ล้านบาทเพิ่มขึ้นจากปี 2551 คิดเป็นร้อยละ
6 จาก 121.04 ล้านบาท
ซึ่งการเพิ่มขึ้นของค่าใช้จ่ายส่วนใหญ่เกิดจากการเพิ่มขึ้นของเงินกู้ระยะยาว คิดเป็นมูลค่า 392.88
ล้านบาท.

กำไรจากการดำเนินงาน

กำไรจากการดำเนินงานของบริษัทมีมูลค่าเท่ากับ 55.18 ล้านบาท ซึ่งลดลงจากปี 2551
คิดเป็นร้อยละ 85 ปรับลดลงจาก 358.95 ล้านบาท การขาดทุนมาจากอัตราแลกเปลี่ยนมีมูลค่า
8.2 ล้าน บาท ในขณะที่ไม่มีการขาดทุนจากการด้อยค่าของค่าความนิยมของเงินลงทุนในปีนี้

กำไร(ขาดทุน)สุทธิ

ในปี 2552 บริษัทฯ และบริษัทย่อย มียอดขาดทุนสุทธิ 116.33 ล้านบาทหรือคิดเป็นร้อยละ 2
ของยอดขายรวม ตัวเลขในปีนี้มีการปรับลดลงจากตัวเลขของปีก่อนร้อยละ 4

การวิเคราะห์สถานภาพทางการเงิน

สินทรัพย์

สินทรัพย์รวมของบริษัทฯในปี 2552 และปี 2551 มีมูลค่าเท่ากับ 9,545.46 และ 9,262.29
ล้านบาทตามลำดับ การเพิ่มขึ้นของสินทรัพย์รวมส่วนใหญ่เกิดจากการซื้อที่ดิน
อาคารและอุปกรณ์เพื่อสนับสนุนการขยายตัวเพื่อเพิ่มกำลังการผลิต

ลูกหนี้การค้า

บริษัทฯมียอดลูกหนี้การค้าสุทธิ ณ วันที่ 31 ธันวาคม 2552 และ 31 ธันวาคม 2551 เท่ากับ
1,114.67 ล้านบาทและ 1,124.03 ล้านบาทตามลำดับ ซึ่งระยะเวลาเก็บหนี้เฉลี่ย ในปี 2552
นั้นเท่ากับ 57.43 วันเทียบกับ 52.23 วันในปี 2551

สินค้าคงเหลือ

สินค้าคงเหลือของบริษัทฯในปี 2552 นั้นมีมูลค่าเท่ากับ 643.78 ล้านบาทซึ่งลดลงจากมูลค่าในปี
2551คิดเป็นร้อยละ 15 และการหมุนเวียนของสินค้าคงเหลือได้เพิ่มขึ้นจาก 32.28 วัน ในปี 2551
ไปเป็น 37.82 วันในปี 2552
จำนวนวันที่เพิ่มขึ้นนี้เกิดจากยอดจำหน่ายที่ลดลงของอุปกรณ์จับยึดสำหรับประกอบรถยนต์
และแม่พิมพ์ที่มีความต้องการไม่แน่นอน
เนื่องจากยอดขายในระหว่างปีมีมูลค่าน้อยในขณะที่วัสดุในการผลิตยังคงมีอยู่
ส่งผลให้การหมุนเวียนของสินค้าคงเหลือเพิ่มขึ้น

ที่ดิน อาคาร และ อุปกรณ์

ที่ดิน อาคาร และ อุปกรณ์ของบริษัทฯ ณ วันที่ 31 ธันวาคม 2552 มีมูลค่า 4,975.31
ล้านบาทเปรียบเทียบ กับ 4,506.43 ล้านบาท ณ วันที่ 31 ธันวาคม 2551
การปรับตัวเพิ่มขึ้นร้อยละ 10 เป็นผลจากการซื้อเครื่องจักรและอุปกรณ์ เพื่อเพิ่มกำลังการผลิต และ
ซื้อที่ดินใหม่ที่จังหวัดระยองเพื่อสร้างโรงงานใหม่

หนี้สิน

บริษัทฯมีหนี้สินสุทธิ ณ ธันวาคม 2552 เป็นจำนวน 5,243.90
ล้านบาทซึ่งประกอบด้วยหนี้สินระยะสั้นคิดเป็นจำนวน 4,347.29 ล้านบาทและหนี้สินระยะยาวคิดเป็น
896.61 ล้านบาท
โดยที่ส่วนของเงินกู้ระยะยาวบางส่วนถูกจัดประเภทให้เป็นเงินกู้ระยะสั้นเนื่องจาก
ผลประกอบการของบริษัทไม่ได้เป็นไปตามข้อตกลงตามสัญญาเงินกู้
อัตราส่วนหนี้ต่อส่วนของผู้ถือหุ้นในปี 2552 คิดเป็น 0.66 ซึ่งมีค่าเท่ากับตัวเลข ในปี 2551
ซึ่งอัตราส่วนนี้แสดงถึงความเสี่ยงในระดับต่ำที่บริษัทอาจล้มละลาย

ส่วนของผู้ถือหุ้น

ในปี 2552 บมจ.อาปิโก ไฮเทค ได้ตัดสินใจลดทุนจดทะเบียนชำระแล้ว
ในส่วนที่บริษัทฯได้ซื้อหุ้นคืนจากตลาดซื้อขาย แล้วไม่ได้ขายหุ้นกลับไปในตลาดฯ
ภายในระยะเวลาตามพระราชบัญญัติบริษัทมหาชน ทุนจดทะเบียนชำระแล้วลดลงเป็นจำนวน
13,485,700 บาท หรือ 13,485,700 หุ้น มูลค่าหุ้นละ 1 บาท
โดยมีการดำเนินการจดทะเบียนในระบบการซื้อขายมีผลตั้งแต่วันที่ 5 กุมภาพันธ์ 2553

ทุนจดทะเบียนชำระแล้ว

  เดิม : 282,360,000 บาท
                    จำนวนหุ้นสามัญ 240,000,000 หุ้น
                    จำนวนหุ้นบุริมสิทธิ 42,360,000 หุ้น
  ใหม่ : 268,874,300 บาท
                    จำนวนหุ้นสามัญ 226,514,300 หุ้น
                    จำนวนหุ้นบุริมสิทธิ 42,360,000 หุ้น
  มูลค่าหุ้น หุ้นละ: 1 บาท
  การวิเคราะห์งบกระแสเงินสด

ตามงบการเงินรวม ณ วันที่ 31 ธันวาคม 2552
กระแสเงินสดจากกิจกรรมดำเนินงานสุทธิของบริษัทฯมีมูลค่าเท่ากับ 697.38 ล้าน บาท
กระแสเงินสดจากกิจกรรมลงทุนของบริษัทมีมูลค่าเท่ากับ -470.32
ล้านบาทซึ่งส่วนใหญ่ลดลงจากการซื้อ ที่ดิน อาคาร และ อุปกรณ์
รวมทั้งการเพิ่มขึ้นในการปล่อยสินเชื่อให้กับบริษัทที่เกี่ยวข้อง
และกระแสเงินสดจากกิจกรรมจัดหาเงินมีมูลค่าเท่ากับ -193.14 ล้านบาท
ซึ่งการเปลี่ยนแปลงในกระแสเงินจากกิจกรรมจัดหาเงินเกิดจากการชำระคืนของหนี้ระยะสั้นและระยะยาวเท่ากับ1,049.70
ล้านบาท นอกจากนี้ทางบริษัทฯได้มีการเพิ่มยอดเงินกู้ระยะยาวคิดเป็น 1,001.38 ล้าน บาท

ปัจจัยสำคัญ และอิทธิพลที่อาจส่งผลกระทบต่อการดำเนินงานในอนาคต หรือ สถานะภาพทางการเงิน

ปี 2552 นับได้ว่าเป็นปีที่ยากลำบากของทุกบริษัทฯในอุตสาหกรรมยานยนต์
จากสภาวะถดถอยของเศรษฐกิจทั่วโลกมีผลต่อ ความเชื่อมั่นของผู้บริโภค
ทำให้คำสั่งซื้อในชิ้นส่วนยานยนต์หลายส่วนปรับตัวลดลง และส่งผลกระทบต่อยอดการขายอย่างมาก
อย่างไรก็ตามบริษัทฯสามารถพัฒนาแผนกลยุทธ์เพื่อลดผลกระทบของเศรษฐกิจดังกล่าว
โดยทางบริษัทฯได้ดำเนินการวิจัย และ หาโอกาสในการลงทุน ซึ่งบริษัทฯยังคงได้
รับโครงการใหม่เพิ่มเติมอีกหลายโครงการโดย
เฉพาะอย่างยิ่งโครงการรถขนาดเล็กประหยัดพลังงาน ที่กำลังได้รับการสนับสนุน
จากแผนกระตุ้นเศรษฐกิจของรัฐบาล กิจกรรมและโครงการลดต้นทุนได้มีการจัดทำ
เพื่อปรับปรุงประสิทธิภาพการผลิต ด้วยปัจจัย
ทั้งหมดเหล่านี้บริษัทฯเชื่อว่าจะสามารถผ่านพ้นช่วงเวลาของวิกฤติเศรษฐกิจ
และสามารถพัฒนาระดับความสามารถในการแข่งขันกลับมาได้ในปี 2553
ซึ่งเป็นปีที่อุตสาหกรรมยานยนต์คาด ว่าจะมีการขยายตัวเพิ่มขึ้นอีกครั้ง

11.3. ค่าตอบแทนของผู้สอบบัญชี

ใน พ.ศ. 2552 ค่าตอบแทนของผู้สอบบัญชีมีค่าเท่ากับ 1.6 ล้านบาท ซึ่งผู้สอบบัญชีของบริษัทฯ คือ
บริษัท สำนักงาน เอินส์ท แอนด์ ยัง จำกัด ซึ่ง คุณ วิสสุตา จริยธนากร ผู้สอบบัญชีรับอนุญาต
ของบริษัท ไม่มี คู่ สมรส และ บุตรที่ยังต้องพึ่งพิงหรืออยู่ในการอุปการะของผู้สอบสอบบัญชี

กิจการที่มีอำนาจควบคุมสำนักงานสอบบัญชี คือ บริษัท เอินส์ท แอนด์ ยัง และ บริษัท สำนักงาน
เอินส์ท แอนด์ ยัง จำกัด ไม่มีกิจการที่อยู่ภายใต้การควบคุม
หรือมีอิทธิพลอย่างมีสาระสำคัญต่อการดำเนินการของบริษัท